2.4Eiropas Lauksaimniecības fonds lauku attīstībai (ELFLA)

3. Ieņēmumu atjauninājums

3.1BGP Nr. 6/2018 vispārējā ietekme uz kopējo pašu resursu maksājumu sadalījumu starp dalībvalstīm

3.2TPR, PVN un NKI bāzu prognožu pārskatīšana

3.3Apvienotās Karalistes 2017. un 2014. gada korekcija

4. Kopsavilkuma tabula pa DFS izdevumu kategorijām

1.Ievads

Budžeta grozījuma Nr. 6 projekta (BGP) 2018. gadam mērķis ir atjaunināt gan budžeta izdevumu, gan ieņēmumu daļas, lai ņemtu vērā jaunākās norises:

–izdevumu daļā — saistību un maksājumu apropriāciju atbrīvošana budžeta pozīcijās, uz kurām attiecas 1.a izdevumu kategorija “Konkurētspēja izaugsmei un nodarbinātībai” un 2. izdevumu kategorija “Ilgtspējīga izaugsme — dabas resursi”;

–ieņēmumu daļā — tradicionālo pašu resursu (t. i., muitas nodokļi un cukura nozares nodevas), pievienotās vērtības nodokļa (PVN) un nacionālā kopienākuma (NKI) bāzu prognožu pārskatīšana un attiecīgo Apvienotās Karalistes korekciju un to finansējuma ieplānošana budžetā, kas ietekmē dalībvalstu pašu resursu iemaksu ES budžetā sadalījumu.

2. Maksājumu un saistību apropriāciju samazinājums

Komisija ierosina pielāgot maksājumu apropriācijas atsevišķām budžeta pozīcijām, lai tās vairāk saskaņotu ar pēdējām vajadzību aplēsēm, un, pamatojoties uz pieņēmumu, ka Eiropas Parlaments un Padome apstiprinās maksājumu apropriāciju izlīdzināšanu starp budžeta pozīcijām, kuru Komisija atsevišķi pieprasīja saskaņā ar tā saukto “vispārējo pārvietojumu” (DEC 22/2018).

Šajā BGP pieprasīto saistību un maksājumu apropriāciju līmeņa samazinājums (attiecīgi 48,7 miljoni euro un 44,7 miljoni euro) attiecas tikai uz 1.a un 2. izdevumu kategoriju.

2018. gada budžetā 1.a izdevumu kategorijā rezerve joprojām nav pieejama, un vispārējā rezerve saistībām ir izmantota 762,5 miljonu euro apmērā. Ņemot vērā šajā BGP ierosināto saistību apropriāciju samazinājumu šajā izdevumu kategorijā (skatīt 2.2. iedaļu turpmāk), izmantotā vispārējās rezerves saistībām summa tiek attiecīgi samazināta līdz 760,6 miljoniem euro.

2.1 Ilgtspējīgas zivsaimniecības nolīgumi

Pamatojoties uz atjauninātu analīzi par pašreizējo stāvokli sarunās attiecībā uz ilgtspējīgas zivsaimniecības partnerības nolīgumiem, no rezerves pozīcijas (budžeta 40 02 41. pants) var atbrīvot 46,6 miljonus euro saistību apropriācijās un 43,3 miljonus euro maksājumu apropriācijās.

EUR Budžeta pozīcija Nosaukums Saistību apropriācijas Maksājumu apropriācijas 40 02 41 Diferencētas apropriācijas (Rezerve budžeta 11 03 01. pantam – Pārvaldības satvara izveidošana Savienības zvejas kuģu veiktām zvejas darbībām trešo valstu ūdeņos) -46 565 000 -43 302 703 Kopā -46 565 000 -43 302 703

2.2 Decentralizēta aģentūra – Eiropas Ķimikāliju aģentūra (ECHA)

Eiropas Ķimikāliju aģentūra (ECHA) Helsinkos veic divu veidu no maksām finansētas darbības — 1.a izdevumu kategorijā saistībā ar tiesību aktiem ķīmisko vielu jomā un 2. izdevumu kategorijā — biocīdu regulējuma jomā. Ieņēmumi, kas 2018. gada laikā ir faktiski saņemti par šīm divām darbībām, ir attīstījušies pretējā virzienā: lai gan ienākumi no maksām 1.a izdevumu kategorijā (saistīti ar būtiskām maksām, kuras saņemtas līdz reģistrācijas termiņa beigām 2018. gada maijā) ir lielāki nekā prognozēts, ievērojami ir samazinājies pieteikumu skaits Savienības atļauju saņemšanai biocīdiem. Rezultātā radušos ienākumu no maksām trūkumu 2. izdevumu kategorijā daļēji sedz ar ietaupījumiem saistībā ar darbībām biocīdu jomā. Tomēr ir nepieciešams palielināt ES izlīdzinošās iemaksas 2. izdevumu kategorijā par summu 1,9 miljonu euro saistību un maksājumu apropriācijās, ko ierosināts kompensēt ar atbilstošu samazinājumu ES izlīdzinošās iemaksās aģentūrai 1.a izdevumu kategorijā.